**РЕЗУЛТАТИ ОТ АНКЕТНО ПРОУЧВАНЕ-ВИДИН 2019**

**за ученици**

Екип от Общинския съвет по наркотичните вещества град Видин и Националния център по наркомании (НЦОЗА) – град София проведоха проучване, относно някои аспекти от здравното поведение, оценки и нагласи сред учениците в град Видин - Представителни анкетни проучвания „Нагласи и употреба на психоактивни вещества сред учениците в гимназиален етап на обучение (9-12 клас) във видинските училища. Целта на изследването бе информативна и е насочена към оформянето на достатъчно адекватна обобщена картина на тези социално значими проблеми. Анкетата бе проведена в 7 училища, 39 паралелки, 1110 анкетирани, от тях 524 момичета и 537 момчета, 49 неопределили пола си. Данните са анализирани в брой и проценти.

Демографски профил на участниците в анкетата:

Процентно разпределение на учениците в гимназиален етап на обучение (9-12 ти клас) във Видин. Проучването е представително за учениците в града.

Анкетирани: 1110 ученици

28,3% 9-ти клас, 27,5% 10-ти клас 26,0% 11-ти клас, 18,2% 12-ти клас. Мъже 48,4% Жени 47,2% Без отговор 4,4%.

|  |  |  |
| --- | --- | --- |
| **ВЪЗРАСТ** | **БРОЙ** | **ПРОЦЕНТИ** |

|  |  |  |  |
| --- | --- | --- | --- |
| **Анкетирани по възраст** | 14 | 30 | 2,7% |
| 15 | 294 | 26,5% |
| 16 | 318 | 28,6% |
| 17 | 287 | 25,9% |
| 18 | 177 | 15,9% |
| 19 | 2 | 0,2% |
| 20 | 1 | 0,1% |
| 22 | 1 | 0,1% |
| **Общо** | 1110 | 100,0% |

Анализ на получените резултати по отношение на:

1. Въвеждащи въпроси

Въвеждащите въпроси са насочени към това, с кои лица е живяло постоянно в едно жилище анкетираното лице през последната една година.

Кореспондирайки с възрастта на анкетираните ученици, най-голямата група от тях посочват, че са живели през последната година с двамата си родители - 68,5%. 36,6% от посочилите отговор на този въпрос, са живели само с майка си, а 31,9% само с баща си. 30,9% от учениците живеят с други роднини, без майка или баща. Тази форма обикновено включва младежи, които живеят с бабите и дядовците си или други роднини и чиито родители работят в друг град в страната или в чужбина.

Друг акцент в групата на въвеждащите въпроси се поставя с питането, насочено към наличието на конфликтни ситуации и лицата, с които най-често се случва на анкетирания да влезе в конфликт. Най-много са учениците, посочили, че обикновено не влизат в конфликт с никого – 34,1%, но от тези, които са отбелязали, че такива ситуации са възниквали, най-много са тези, които казват, че това се случва с приятели, връстници или съученици – 26,0%.

Следваща по големина е групата на тези, които изпадат в конфликтни ситуации с родителите си – 18,8% , а 12,3% с брат, сестра или друг роднина.

Друга група на база получените отговори, включва лицата, които са влизали в конфликт с учител – 5,9%, в резултат на което се оформят трите най-типични области на взаимодействие на учениците, обект на настоящото изследване – приятели/съученици; семейство; учители.

Най-малко са посочилите, че влизат в конфликт с възрастни извън пределите на семейството или училището – 2,8%. Момичетата по-често от момчетата влизат в конфликт, като при тях по-характерни са конфликтите в непосредственото обкръжение – семейство, приятели. Момчетата по-често от момичетата влизат в конфликт с хора извън семейството - с учители, възрастни извън семейството, но също и с приятели, връстници, съученици.

1. Въпроси, свързани с училището и обкръжението.

Въпросите, свързани с училището и обкръжението, са насочени към проверка на посещаемостта на учебните часове, отсъствия по неизвинителни причини и предразположеност от страна на учениците към разговори и дебати, свързани с употреба на психоактивни вещества в рамките на учбните заведения.

На въпроса дали учениците смятат, че в училище трябва да се разговаря открито по темите, свързани с тютюнопушенето, безопасния секс, употребата на алкохол, употребата на наркотици и насилието в живота, анкетираните показват висок процент на готовност и отвореност към разговори по гореизброените теми.

Учениците намират за необходимо в пределите на училището да се разговаря на първо място за употребата на наркотици, като 75,0% изразяват своето съгласие. Втори по големина е делът на тези, които са посочили, че трябва да се разговаря открито по въпросите, свързани с насилието в живота – 73,6%, а трети по големина е делът на учениците, които подкрепят разговорите, които засягат темата за безопасния секс – 69,9%. Употребата на алкохол – 64,9% и тютюнопушенето – 66,0% са темите, които най-малък процент от анкетираните са подкрепили. Все пак делът на посочилите, че са съгласни те да бъдат открито засегнати в границите на учебните заведения, остава значително висок.

Най-малко са учениците, които виждат необходимост да се осъществяват разговори по темите за безопасния секс, насилието в живота, употребата на алкохол и наркотици от девети клас, а за темата „тютюнопушене” – учениците от единадесети клас.

Следващият въпрос от групата измерва реалното присъствие на проблемните теми в ежедневието на учениците, като ги пита дали разговарят по въпросите за употребата на наркотици със своите родители, съученици, приятели, учители.

Най-голям брой от анкетираните са посочили, че разговарят по темата със своите съученици и приятели извън училище – 61,1%, следвани от тези, които обсъждат въпроса със своите родители – 57,2%. Най-малко са тези, които са обсъждали темата със своите учители или педагогически съветници в училище, когато става въпрос за употреба на наркотици – 31,6%. Момичетата по-често от момчетата посочват, че обсъждат тези теми както в семейството, така и в училище.

Учениците от девети клас най-често разговарят по въпросите за употреба на наркотици със своите родители или със своите учители и педагогически съветници в училище. Разговорите по тази тема със съученици и приятели извън училище, са най-често посочвани от десетокласниците и дванадесетокласниците.

Разговорите с учители и други педагози в границите на учебното заведение са избора на деца, които са посочили, че през последната година са живели в едно жилище с друг роднина, но без родители, докато съучениците и приятелите са предпочитани от децата, които са живели през последната година с един родител и друг възрастен. Тези резултати показват, че за определена група ученици, училището и приятелите се явяват компенсиращи при липса на родители, с които посочените теми да бъдат обсъждани. Често бабите и дядовците, с които децата живеят, ако родителите работят в друго населено място или извън страната, не могат да отговарят на въпроси по посочените теми поради липса на информация и неподготвеност.

Най-много от децата, които са избрали да разговарят по въпросите за употребата на наркотици със своите родители, са ги определили като толерантни към лицата, които употребяват забранени вещества.

Следващият въпрос от групата засяга колко учебни дни са пропуснали учениците през последния месец по извинителни и по неизвинителни причини. *(Виж таблиците)*

|  |  |  |  |
| --- | --- | --- | --- |
|  | | **От общия брой** | **Проценти** |
| **По извинителни причини** | нито един | 423 | 38,1% |
| 1-2 | 287 | 25,9% |
| над 5 | 173 | 15,6% |
| 3-5 | 162 | 14,6% |
| **Общо** | 1045 | 94,1% |
| Без отговор |  | 65 | 5,9% |
| **Общо** | | 1110 | 100,0% |

|  |  |  |  |
| --- | --- | --- | --- |
|  | | **От общия брой** | **Проценти** |
| **По неизвинителни причини** | нито един | 732 | 65,9% |
| 1-2 | 88 | 7,9% |
| над 5 | 34 | 3,1% |
| 3-5 | 42 | 3,8% |
| **Общо** | 896 | 80,7% |
| Без отговор |  | 214 | 19,3% |
| **Общо** | | 1110 | 100,0% |

Колко учебни дни сте пропуснали през последните 30 дни:

1. Употреба на медикаменти, цигари, алкохол и други психоактивни вещества.

Следващата група от въпроси засяга употребата на медикаменти, цигари, алкохол и други психоактивни вещества.

На въпроса дали са употребявали следните медикаменти без лекарско предписание, анкетираните ученици отговарят по следния начин:

Делът на употребилите посочени медикаменти през последните 30 дни е 8,2%. През последните 30 дни най-много от анкетираните ученици са използвали без лекарско предписание медикаментите Диазепам (0,9%) и други сънотворни/успокоителни – 1,2%. Употребата на останалите медикаменти се движи в рамките на 0,5%-0,8% (през последните 30 дни). Резултатите при употребявалите тези лекарства преди повече от 12 месеца се движат между 0,2% и 1,3%. Около 4,4 % остават учениците, които са избрали да не посочат отговор на зададения въпрос, а най-много са учениците, които са отбелязали, че никога не са употребявали изброените медикаменти без лекарско предписание – между 90,9% и 94,7%.

Що се отнася до това, колко често анкетираните са употребявали без лекарско предписание някои от гореспоменатите медикаменти през последните 12 месеца, 5,5% са заявилите, че това се е случвало 1-2 годишно. Делът на употребяващите тези медикаменти 2-5 дни седмично и повече от 5 дни седмично е в рамките на около 1,9%.

На въпроса, колко често сте употребявал(а) без лекарско предписание някои от медикаментите от предишния въпрос през последните 30 дни„само веднъж” са отговирили 3,5%. Около 4,5% са употребили от 2 до 20 дни и повече. Най- голям е процентът на не употребилите през последните 30 дни 78,9%.

Следващите няколко въпроса са насочени конкретно към употребата на цигари и други тютюневи изделия.

На въпросът „Кога за последно сте пушил(а) тютюн (цигари, пури или лула)?“ – 30,0% от отговорилите ученици са заявили, че са пушили през последните 24 часа. Можем да кажем, че това е групата на активните пушачи. В нея момичетата са повече от момчетата, като по-често децата, които са отговорили, че са пушили в рамките на последното денонощие са на разведени родители, които през последната година са живеели постоянно в едно жилище с един родител или друг роднина, различен от майката или бащата. Сред активно пушещите младежи, делът на учениците, които влизат в конфликт, с всяка от посочените във въпроса групи, е по-висок.

Тези, които са избрали за свой отговор опциите „През последните 30 дни, но не през последните 24 часа”, и „Не през последните 30 дни, но съм пушил(а) през последните 12 месеца”, са общо 13,7% от които най-много са тези, които живеят с един или двама родители.

Третата група на пушилите преди повече от 12 месеца (8,9%) е съставена от почти равен процент момичета и момчета.

По отношение на възрастта, на която за пръв път учениците, които са определили себе си като пушачи, са запалили първа цигара, се наблюдават вариации. Тези, които са започнали да пушат преди и до седмата си година са повече момчета, които към момента на попълване на анкетата са посочили, че са от единадесетите класове.

Сред отбелязалите, че са запалили първата си цигара между 8 и 12 годишна възраст, лек превес вземат момчетата. По-рискови са групите на младежите, които са живели заедно с един от родителите си или друг възрастен, различен от тях, който са определили като толерантен към лицата, употребяващи наркотици. Пушачите по-често посочват, че влизат в конфликт със своите братя, сестри и роднини, учители или приятели и съученици.

Най-голям е процентът на учениците, които са започнали да употребяват тютюневи изделия между 14 и 15 години – общо 22,01%. На тази възраст за първи път цигара са запалили повече момичета. По-голямата част от тях през последната година са живеели в едно жилище само с един от своите родители, като са посочили, че те са по-скоро толерантни към лицата, които използват наркотици или остават безразлични към тях.

Най-малко са учениците, които са казали, че са запалили първата си цигара на 17, 18 или над 18 години – общо 2,8%. Това се дължи както на факта, че обичайната възраст за запалване на първа цигара е значително по-рано. По-голямата част от тях са момчета, които през последната година са живеели с двамата си родители, които са определили като толерантни спрямо лицата, които употребяват наркотици.

Освен чрез делът на пушещите, друг важен индикатор, който измерва поведението на пушачите е броя изпушени цигари за ден. Най-голям е делът на пушачите, които пушат от 4 до 7 цигари дневно – 8,9%. Това са ученици, които учат в единадесети клас, като повечето от тях са момичета. От 8 до 12 цигари дневно пушат 7,8% от всички ученици, като по-голямата част от тях са в дванадесети клас.

Процентът на тези, които са посочили, че през последния месец са изпушили до 3 цигари дневно е общо 13,5%. Тази група пушачи включва повече момичета, представители на девети, десети и единадесети клас.

Най-висок отново е делът на учениците, които не са пушили през последните 30 дни – 56,6%. Непушачи са относително равно представени във всеки клас, като най-много са деветокласниците.

Най-много цигари – повече от 20 на ден са посочили едва 3,1% от отговорилите. По-големият брой цигари корелира с възрастта, на която е изпушена първата цигара, колкото по-рано започнат да пушат младежите, толкова по-рано достигат до по-висок брой цигари дневно.

Следващите няколко въпроса поставят фокус върху темата с употребата на алкохол. Първият от тях насочва анкетираните към това кога за последно са пили алкохолни напитки.

57 % от учениците казват, че са употребили алкохол през последните 30 дни, като от тях най-малък дял имат деветокласниците. Това е значително голяма група от ученици, които са активни в консумацията на алкохол. Най-много сред тях, са тези, които за изпили своето първо питие между 8 и 12 или на 17 години. С напредване на възрастта се увеличава делът на консумиралите алкохол и честотата на употребата му. След 9 клас делът на неупотребяващите спада на половина. Най-активни са учениците в 11 и 12 клас.

Възрастта, на която посочилите, че употребяват алкохол ученици, са изпили първото си пиете е разнообразна. Най-много ученици са отбелязали, че са опитали за първи път на 14 години – 18,0%, като сред тях има равен брой момичета и момчета, които са представители най-вече на десети и единадесети клас. Преобладаващата част от тях са посочили, че през последната година са живели само с един родител или друг роднина, различен от родителите.

На по-ранна възраст – между 8 и 12 години са изпили своето първо питие 18,3% от анкетираните.

В тази група попадат повече момчета. По-висок в тази група е делът на тези, които са живеели само с един от своите родители, като определят неговото отношение като толерантно спрямо лицата, които употребяват забранени вещества.

20,6% е процентът на учениците, които са посочили, че никога не са пили алкохол, като този отговор са избрали най-много деветокласници. Учениците, чиито отговори попадат в тази категория, през последната година обикновено са живели и с двамата си родители.

По отношение на количеството приеман алкохол, групата на употребяващите алкохолни напитки ученици показва значителна активност. Делът на потвърдилите, че се е случвало да изпият по 6 и повече питиета в рамките на няколко часа, независимо за какъв период от време е отнесен въпросът, нараства до 58,3%. Това показва, че още в тази възраст (15-18 г.) е налице консумация на големи количества алкохол.

Най-голям дял ученици са отговорили, че се е случвало да приемат споменатото количество алкохол през последните 30 дни ( 23,4% ). Това са предимно момчета от единадесети и дванадесети клас, като по-голямата част от избралите този отговор са посочили, че са изпили първото си питие под седемгодишна възраст.

Употребилите същото количество, само че отнесено към последните 12 месеца, но не през последните 30 дни, са 20,1%. В тази група попадат повече момичета от десети и единадесети клас.

Третата група на употребилите 6 и повече питиета преди повече от 12 месеца, е съставена от еднакъв брой момичета и момчета.

Групата на учениците, които никога не са пили алкохол, е около една четвърт от анкетираните – 37,0%. В нея попадат повече момичета, като най-голям е делът на деветокласниците, които никога не са консумирали алкохол.

Обичайното количество алкохол, което учениците изпиват варира. Този въпрос очертава поне 3 групи в зависимост от количеството, което обичайно се консумира. Най-голям дял от анкетираните, които посягат към алкохолни напитки казват, че в дните, в които пият, обикновено консумират само по едно питие – 14,8%. Най-често избралите този отговор са посочили, че през изминалата година са живели в едно жилище с двамата си родители, или само с майка си. Те са определили отношението на родителите си към лицата употребяващи наркотици като отрицателно.

Между две и три питиета консумират общо 25,0% от отговорилите, а между четири и шест – 12,9%. В тези две групи попадат представители на всички класове, като най-малко са деветокласниците. С нарастване на възрастта се увеличава количеството консумиран алкохол. Момичетата пият по-малки количества, докато момчетата – по-големи.

Голям е и процентът на анкетираните, които са казали, че обикновено в дните, в които консумират алкохол, пият по 7 и повече питиета – 11,2%. Тя е съставена от ученици от десети, единадесети и дванадесети клас, сред които преобладават момчетата. Най-много от избралите този отговор са в последна си година на гимназиално обучение.

Най-голям процент от учениците са избрали опцията „не съм пил(а) алкохол през последните 30 дни” – 29,5%.

На въпроса „Случвало ли Ви се е да се напиете през последните 12 месеца?”, 50,1% от учениците признават, че им се е случвало, независимо за какъв период от време е отнесен въпросът. Само 25,9% от учениците са посочили, че не са имали подобна ситуация за последната година. Най-голям процент от учениците посочват, че за последните 12 месеца им се е случвало да се напият само веднъж или два пъти – 26,3%. Сред тях има представители от всеки клас, като превес взимат момичетата. По-голям дял ученици посочват, че се е случвало да се напият сред тези, които са живели през последната година с един родител и друг възрастен.

От друга страна 2,1% са посочили, че са се напивали шест-седем дни седмично през последните 12 месеца. В тази група попадат предимно момчета, които са в десети или единадесети клас, отново по-висок дял са се напивали сред младежите, които са прекарали последната една година без родители.

Други 21,3% от анкетираните са казали, че не са пили алкохол през последните 12 месеца. Сред тях най-много са учениците от девети и десети клас, които през последната година са живели в едно жилище заедно с двамата си родители или с единия от тях и друг възрастен.

На въпроса „Случвало ли ви се е да се напиете през последните 12 месеца?”, 50,1% от учениците признават, че им се е случвало, независимо за какъв период от време е отнесен въпросът. Само 25,9% от учениците са посочили, че не са имали подобна ситуация за последната година. Най-голям процент от учениците посочват, че за последните 12 месеца им се е случвало да се напият само веднъж или два пъти – 26,3%. Сред тях има представители от всеки клас, като превес взимат момичетата. По-голям дял ученици посочват, че се е случвало да се напият сред тези, които са живели през последната година с един родител и друг възрастен.

От друга страна 2,1% са посочили, че са се напивали шест-седем дни седмично през последните 12 месеца. В тази група попадат предимно момчета, които са в десети или единадесети клас. Отново по-висок дял са се напивали сред младежите, които са прекарали последната една година без родители.

Други 21,3% от анкетираните са казали, че не са пили алкохол през последните 12 месеца. Сред тях най-много са учениците от девети и десети клас, които през последната година са живели в едно жилище заедно с двамата си родители или с единия от тях и друг възрастен.

Учениците посочват, че в близкото им обкръжение има лица, които употребяват наркотици и посочват поне едно от включените във въпроса вещества. Трите най-употребявани наркотични вещества от хора от близкото обкръжение на анкетираните учениците са марихуана (39,7%), хашиш ( 20,0%) и амфетамини ( 21,7%). В такава среда са основно ученици от единадесети и дванадесети клас. Те обикновено живеят само с един от родителите си или с друг роднина без тях, като определят тяхното отношение като безразлично или толерантно към употребата на наркотици.

В следващия въпрос фокусът се премества от обкръжението на ученика върху самия него и по-конкретно дали е получавал предложение за употреба на наркотици през последната година.

На над 65 % от учениците не са им били предлагани наркотици, но за 30,6% от учениците това се е случвало.

По-голямата част от учениците, на които лично са били предложили наркотици през последната година са посочили, че това се е случило между един и два пъти (15,9%). Друга група от анкетираните са посочили, че през последните 12 месеца наркотици са им предлагани между шест и деветнадесет пъти. Този диапазон от отговори са избрали голяма част от десетокласниците и дванадесетокласниците.

Последната група, на която наркотици са предлагани най-много пъти през последната година – между 20-40 и повече пъти (общо 5,5%), е съставена предимно от момчета, които са отбелязали, че са в десети клас. С напредване на възрастта нараства делът на учениците, на които са били предлагани наркотици

Най-голям дял от анкетираните ученици са посочили, че черпят информация и са запознати с въздействието и последствията от употребата на наркотици от филми, интернет пространство, телевизия или разкази на приятели, колеги и познати.

Малко под 35% от учениците споделят, че са запознати благодарение на разговори с родителите си, лични наблюдения, от учители и други педагози, интернет форуми и чатове.

Малък процент от анкетираните са посочили, че черпят информация от специализирани лекции и обучения или книги.

Най-често посочваните причини от страна на анкетираните ученици за първата им употреба на някое от изброените веществата са от любопитство, за да опитат нещо ново, за удоволствие, за да изпитат временен приятен ефект и от скука или за разнообразие. Учениците, които са решили да опитат наркотици за първи път от любопитство и за да опитат нещо непознато, са предимно от десети и единадесети клас. По-голямата част от тях са живели през последната година само с един родител и друг възрастен, като възрастните най-често са определяни от децата като толерантни към употребата на наркотици. Учениците, посочили този отговор са отбелязали, че са склонни да влязат в конфликт най-вече със своите учители или други възрастни хора, извън семейството си.

От скука и за разнообразие за първи път са употребили наркотици най-голям брой от ученици в десети и единадесети клас, които са живели с роднина, различен от родител, като обикновено изпадат в конфликтни ситуации с хора извън границите на своя семеен кръг.

Основният дял от анкетираните смятат, че употребата на наркотици е проблем за страната ни. Налице е и малка група (13,3%), които все пак смятат, че употребата на подобни вещества не представлява проблем. Повечето от тях са деца на разведени родители, които казват, че имат конфликти със своите учители или други възрастни хора. Сред тях има представители от всички класове, но най-голяма част са учениците от десетите и единадесети класове.

Отново най-голям е делът на учениците, които виждат проблем при употребата на наркотични вещества. Обособява се група от ученици, които не виждат проблем за града си, предизвикан от вземането на наркотици (14,9%), като нейният дял и профил напълно се припокрива с този на същата група от предходния въпрос.

Когато питането за наличие на проблеми свързани с употребата на наркотици се пренесе на ниво учебно заведение, цялостната нагласа на анкетираните се потвърждава. Най-много от тях смятат, че наркотиците са проблем за училището им (59,8%).

Голяма част от запитаните ученици смятат, че има умерен риск за здравето на хората, които пушат цигари от време на време (41,6%). Следващ по големина е делът на учениците, които не виждат риск за здравето на непостоянните пушачи. Сред тях най-много са в десети или единадесети клас. Други 16% от анкетираните са отбелязали, че дори от време на време, пушенето на цигари оказва негативно влияние върху здравето на пушачите.

В зависимост от количеството цигари, които хората пушат за ден, отношението на анкетираните се променя. Приблизително 60% смятат, че има голям риск за здравето на хората, които пушат по една и повече кутии цигари на ден. В тази група преобладават ученици от 11-ти клас. Анкетираните, които са посочили, че виждат умерен риск са момичетата и момчетата от деветите класове. Тези, които не смятат, че има риск за здравето на хората, които пушат по една и повече кутии цигари на ден, са най-малката група отговорили (5,1%).

Анкетираните учениците изразяват своята нетолерантност към употребата на екстази, като 69,2% от тях споделят, че не приемат употребата му, независимо от количествата. Значително по-малки са дяловете на тези, които приемат употребата му, като 4,9% от анкетираните приемат употребата на екстази при ограничени количества, а други 3,2% приемат употребата, независимо от количеството.

Групата на учениците, които приемат употребата на екстази, независимо от количествата, се състои в своята по-голяма част от момчета, като най-малка подкрепа дават десетокласниците.

В сравнение с останалите споменати вещества във въпроса, употребата на хероин генерира най-висок дял на неодобрение, който достига 73,8%. Дяловете на приемащите употребата на хероин остават изключително ниски - 2,1% от анкетираните приемат употребата на хероин при ограничени количества, а 2,5% независимо от количеството. Тук групата на подкрепящите употребата на хероин, независимо от количеството, е съставена от представители и на двата пола, като по-голям е делът на десетокласниците.

Когато става въпрос за употребата на канабис от време на време, делът на неодобряващите намалява в сравнение с тези, които не одобряват употребата на екстази и хероин, но остава висок – 51,9%. Делът на тези, които приемат употребата на канабис, но при ограничени количества е 16,1%, докато тези, които го приемат без значение от количеството достигат 8,9% . По-толерантни към употребата на канабис, независимо от количеството, са учениците в единадесети и дванадесети клас. В по-голяма степен подкрепа изразяват момчетата, а употребата, но в ограничени количества, подкрепят повече момичетата.

Пушенето на цигари генерира малък дял на неодобрение в сравнение с употребата на другите вещества, посочени във въпроса. 42,2% от отговорилите посочват, че не приемат пушенето на цигари независимо от количеството. Тук е и най-високият дял на одобрение в сравнение с останалите вещества, а именно 15,3% приемат пушенето на цигари без значение от количеството, а 21% - при ограничени количества. Учениците, които най-малко одобряват тютюнопушенето, без значение какво е количеството, са от деветите класове. 32,1% от анкетираните ученици споделят, че не приемат ежедневното пиене на алкохол, независимо от количеството. От друга страна делът на тези, които приемат ежедневната употребата на алкохол, но при ограничени количества е 32%, а тези, които го приемат без значение от количеството достигат 14,4%. Най-голям дял от дванадесетокласниците са избрали да подкрепят употребата на алкохол, независимо от количеството.

По отношение на мнението на родителите, преобладаващата част от учениците, участвали в изследването – 77,3%, споделят, че родители им са отрицателно настроени към лицата, които употребяват наркотици. 4,7% от анкетираните посочват, че родителите им остават безразлични, докато друга част от тях -12,9% посочват, че никога не са говорили с тях на тази тема. Най-малък остава делът на учениците – 3,6%, чиито родители имат толерантно отношение към употребяващите наркотици. По-голямата част от анкетираните момчета са посочили, че не са имали разговор с родителите си във връзка с психоактивни вещества.

В края на изследването се дава възможност на анкетираните ученици да реагират и да отбележат допълнителни проблеми, свързани с употребата на наркотици, алкохол и цигари от младите хора. Най-голям дял споделят, че няма тема/проблем, който да не е обсъден в рамките на вече зададените въпроси. По-голяма част от анкетираните отбелязват, че няма какво да споделят, защото не употребяват изброените вещества и не се интересуват от тях. Само малка част от интервюираните са допълнили, че подкрепят приема на канабис, но само когато е предназначен за употреба с медицинска цел. Други ученици са подчертали негативното си отношение към употребата на наркотици и са отбелязали, че те трябва да бъдат строго забранени. Последните са на мнение, че наркотиците, цигарите и алкохола са вредни за здравето на хората и въздържането от тяхната употреба може да направи живота на човек по-дълъг и пълноценен. Според тях трябва да се предприемат строги мерки от страна на държавните власти, по отношение на контрола и разпространеното на наркотици. Учениците предлагат това да стане с въвеждане на високи глоби за употребяващите забранените вещества, затвор или наказания като извършване на обществено полезни дейности за тези, които употребяват в малки дози.

Изготвил: Силвия Иванова

социолог в ОбСНВ-Видин